Nafarroako Parlamentuko Mahaiak, 2021eko otsailaren 22an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea María Luisa De Simón Caballero andreak aurkezturiko mozioa, zeinaren bidez Nafarroako Gobernua premiatzen baita berma dezan familia guztiak baldintza beretan matrikulatu ahal izatea titulartasun publikoko haur-eskoletan, desberdintasun-egoerak saihestuz.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko otsailaren 22an

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoko eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Hezkuntza Batzordean eztabaidatu eta bozkatzeko:

Iragan otsailaren 4an, Iruñeko Udaleko Osoko Bilkurak onetsi zuen udalaren titulartasuneko haur-eskolen doakotasuna 2021-2022 ikasturterako. Osoko Bilkuraren erabaki hori Navarra Sumak eta PSNk 2021erako lortu duten aurrekontu-akordioaren barruan jasotzen da.

Onetsitako neurriaren arabera, Iruñeko Udalak bere gain hartuko ditu eskolatze- eta matrikula-gastuak, eta familiek ordaindu beharko dituzte jantokiari dagozkion kuotak, kokatzen diren errenta-tartearen eta Nafarroako Gobernuko Hezkuntza Departamentuak ikasturte bakoitzerako ezarritako araudian aurreikusitako gainerako inguruabarren arabera.

Berriak zalaparta handia eragin du, batez ere beren seme-alabak haur-eskoletara eramaten dituzten familien artean. Alde batetik, poz handia eman die beren haurrak Iruñean, udalaren titulartasuneko haur-eskoletan matrikulatuta dituzten familiei, horiexek baitira neurri honen onuradunak, eta, bestetik, harridura eta haserrea sortu ditu beren haurrak Iruñean, Nafarroako Gobernuaren titulartasuneko haur-eskoletan edota hiriburuz kanpoko haur-eskoletan matrikulatuta dituzten familietan.

Legegintzaldi honetarako sinatutako programa-akordioan aipatzen da “0-3 zikloaren doakotasunean eta unibertsaltasunean aurrera egitea”. Irudi lezake Iruñeko Udalaren erabakia norabide horretan doala, baina ezin dugu ahaztu neurri horrek desberdinkeria egoera bat sortzen duela, haurrak nolako eskolara joaten diren: Iruñean, udalaren titulartasuneko haur-eskola batera, Nafarroako Gobernuaren titulartasuneko haur-eskola batera edo Iruñetik kanpoko udal haur-eskola batera. Hasteko, hiriburuaren barruan auzoen arteko diskriminazioa gertatzen da; izan ere, Sanduzelaiko Haur Eskola, Etxabakoizkoa, II Zabalgunekoa edo Alde Zaharrekoa –Nafarroako Gobernuaren titulartasunekoak– aukeratzen dutenek ez dute neurri horren onurarik jasoko (bada Nafarroako Gobernuarena den bosgarren haur-eskola bat txantrean, baina auzo horretan badira udalaren titulartasuneko beste bi haur-eskola ere). Egoera horren ondorioz, badira “lehen mailako auzoak” eta “bigarren mailakoak”. Era berean, badira lehen eta bigarren mailako udalerriak ere, Iruñekoak ez diren udal haur-eskola guztiak neurri honetatik kanpo geratzen baitira. Ezin dira doako zerbitzu publiko irisgarriak izan familia batzuentzat eta ez beste batzuentzat.

Baina ez dugu doakotasunean bakarrik aurrera egin behar, unibertsaltasunean ere sakondu behar da eta dagoen plaza kopurua handitu. Esaterako, 2019an, 0 eta 3 urte bitarteko 6.464 haur zeuden Iruñean eta eskaintzen ziren plazak 914 ziren; beraz, populazioaren % 14,13 besterik ez zuten estaltzen.

Gure ustez, doakotasunean eta unibertsaltasunean aurrera egiteko, beharrezkoa da plan bat taxutzea eta 0-3 zikloarekin zerikusia duten alderdi guztien arteko elkarrizketa. Eta, batez ere, beharrezkoa da 0-3 zikloari berezkoa duena aitortzea, hezkuntza-zikloa baita eta ez arreta-zerbitzu bat.

Erabaki proposamena:

Nafarroako Parlamentuak Nafarroako Gobernua premiatzen du beharrezkoak diren eta eskura dituen baliabide guztiak jar ditzan eta inplikaturiko alde guztiekin hitz egin dezan, titulartasun publikoko haur-eskoletan matrikulaturiko haurrak dituzten familia guztiak baldintza beretan matrikulatu ahal izatea bermatzeko eta desberdintasun-egoerak saihesteko.

Iruñean, 2021eko otsailaren 17an

Foru parlamentaria: Marisa De Simón Caballero